KOMISIJOS SPRENDIMAS
2008 m. spalio 20 d.
dėl tam tikrų nacionalinių salmonelių kontrolės Gallus gallus rūšies broilerių pulkuose programų patvirtinimo
(pranešta dokumentu Nr. C(2008) 5699)
(Tekstas svarbus EEE)
(2008/815/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. lapkričio 17 d. Europos Parlamento ir Tarybos reglamentą (EB) Nr. 2160/2003 dėl salmonelių ir kitų nurodytų zoonozių sukėlėjų per maistą kontrolės (1), ypač į jo 6 straipsnio 2 dalį,
kadangi:
(1)
Reglamento (EB) Nr. 2160/2003 tikslas - užtikrinti, kad siekiant sumažinti salmonelių ir kitų zoonozių sukėlėjų paplitimą ir visuomenės sveikatai keliamą pavojų būtų imtasi tinkamų ir veiksmingų priemonių, skirtų aptikti ir kontroliuoti šiuos sukėlėjus visuose susijusiuose gamybos, perdirbimo ir paskirstymo etapuose, ypač pirminės gamybos etape.
(2)
Minėtu reglamentu Bendrijai yra keliami tikslai, susiję su to reglamento I priede išvardytų tam tikrų gyvūnų populiacijų zoonozių ir zoonozių sukėlėjų paplitimo mažinimu.
(3)
2007 m. birželio 12 d. Komisijos reglamentu (EB) Nr. 646/2007, įgyvendinančiu Europos Parlamento ir Tarybos reglamentą (EB) Nr. 2160/2003 dėl Bendrijos tikslo mažinti Salmonella enteritidis ir Salmonella typhimurium paplitimą broileriuose (2), nustatytas Bendrijos tikslas sumažinti Salmonella enteritidis ir Salmonella typhimurium paplitimą broileriuose pirminės gamybos etape.
(4)
Kad būtų pasiektas Bendrijos tikslas, valstybės narės turi nustatyti nacionalines salmonelių kontrolės Gallus gallus rūšies broilerių pulkuose programas ir jas pateikti Komisijai pagal Reglamentą (EB) Nr. 2160/2003.
(5)
Tam tikrų valstybių narių pateiktos programos atitinka atitinkamų Bendrijos veterinarijos teisės aktų ir ypač Reglamento (EB) Nr. 2160/2003 reikalavimus.
(6)
Todėl šios nacionalinės kontrolės programos turėtų būti patvirtintos.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede išvardytų valstybių narių pateiktos nacionalinės salmonelių kontrolės Gallus gallus rūšies broilerių pulkuose programos patvirtinamos.
2 straipsnis
Šis sprendimas taikomas nuo 2008 m. gruodžio 1 d.
3 straipsnis
Šis sprendimas skirtas valstybėms narėms.
Priimta Briuselyje, 2008 m. spalio 20 d.